PERCHEZIȚII DOMICILIARE EFECTUATE LA O PERSOANĂ CERCETATĂ PENTRU INFRACȚIUNI DE PORNOGRAFIE INFANTILĂ ȘI TRAFIC DE DROGURI
Polițiștii Brigăzii de Combatere a Criminalității Organizate Brașov, împreună cu procurorii D.I.I.C.O.T. – Serviciul Teritorial Brașov, efectuează acte de cercetare penală, cu persoana bănuită în stare de arestare preventivă, după ce aceasta ar fi determinat o tânără, minoră, să producă și să difuzeze materiale pornografice pe o platformă de socializare. De asemenea, persoana cercetată ar fi deținut în vederea comercializării substanțe susceptibile celor interzise.
Video - https://youtu.be/SwNBesdQ0i0
Din verificările polițiștilor, efectuate până la acest moment în cadrul dosarului penal, a rezultat faptul că bărbatul de 33 ani, ar fi cunoscut, în perioada martie – mai 2024, o tânără, de 17 ani, cu care, prin metoda „lover-boy”, ar fi început o relaţie, profitând de vulnerabilitatea acesteia, ar fi constrâns-o fizic şi psihic cu scopul ca aceasta să practice activităţi cu caracter sexual în cadrul unui video-chat.
Din activitățile video desfășurate, bărbatul și-ar fi însuşit sumele de bani, pe care tânăra le-ar fi obţinut.
La percheziţia domiciliară, efectuată de polițiști, la data de 29 mai a.c., la locuinţa bărbatului au fost descoperite aproximativ 200 de grame de fragmente vegetale uscate, de culoare verde-oliv, cu aspect şi miros specific plantei de canabis, existând indicii că acesta se ocupa cu traficul de droguri.
În baza materialului probator, existent în dosarul de cercetare penală, a fost dispusă măsura reținerii de către procurorii DI.I.C.O.T. a bărbatului, cercetat pentru săvârșirea infracțiunilor de trafic de minori, pornografie infantilă și trafic de droguri de risc, pentru 24 de ore, care a fost introdus în Centrul de Reținere și Arestare Preventivă al I.P.J. Brașov.
Ulterior, după prezentarea în fața judecătorului de drepturi și libertăți, a fost dispusă măsura arestării preventive a persoanei cercetate, pentru 30 de zile.
Facem precizarea că, pe parcursul întregului proces penal, persoana cercetată beneficiază de drepturile și garanțiile procesuale prevăzute de Codul de Procedură Penală, precum și de prezumția de nevinovăție.